Reedel alanud purjetamise Eesti Meistrivõistluste seitsmes etapp Lohusalus toimus ideaalsetes tingimutes - puhus soe ja korralik maatuul ning meri oli mõõduka lainetusega. Sellistes oludes pidasid kõik purjekaklassid ette nähtud kolm sõitu. Optimisti klassis on endiselt võitmatud lätlased ning Laser klassis nii Anna Pohlak kui Karl-Martin Rammo.

Laser Standard klassis näitas ootuspäraselt head vormi ja minekut äsja 2020. aastaks olümpiakoha kindlustanud Karl-Martin Rammo, kes võitis kõik reedesed kvalifikatsioonisõidud. Üldarvestuses teisel ja U-21 arvestuses esimesel kohal on lätlane Ricards Toms Zvilna, kolmandal Martin Aruja ning neljas on Georg Haud. Kusjuures viimati nimetatud kolmel sportlasel on kõigil avapäeva tulemuste põhjal võrdne punktisumma.

Laser Radial klassis on esimese päeva sõitude põhjal liider Anna Pohlak, kes lõpetas kõik kolm sõitu esimese kohaga. Üldarvestuses teisel ja U-19 arvestuses esimesel kohal on Ardi Bogdanov ning kolmandal ja U-19 arvestuses teisel kohal on Silver Vahstein.

Optimistide klassis on avapäeva järel üldarvestuse esikolmikus vaid lätlased. Liidrikohal on Agate Einause (U-16) ning teisel Eduards Mucins. U-12 arvestuses on esimesel kohal Karl Sören Tamm Eestist, kes üldarvestuses paikneb 17. kohal.

Zoom8 klassis on esikohal Aleksander Kuusik, kes võitis kolmest peetud kvalifikatsioonisõidust kaks. Teine on Jörgen Kuivonen ning üldarvestuses kolmandal ja tüdrukute U20 arvestuses esimesel kohal on Karolin Härm.

Laser 4.7 klassi esikoht kuulub esimese võistluspäeva lõppedes Daniel Rüütlile. Teisena lõpetas avapäeva Sten-Markus Andresson. Üldarvestuses kolmas ja tüdrukute arvestuses esimene on lätlanna Elza Cibule.